## El Consell sol·licita al Govern l’eliminació de les clàusules restrictives sobre el nombre de places que es poden convocar en ofertes públiques d’ocupació

*** També insta al fet que les jubilacions parcial i anticipada del personal empleat públic es produïsquen en condicions d’igualtat, independentment de la seua relació jurídica i el seu règim de cotització
* La petició es fa en compliment de l’acord al qual va arribar la Mesa General de Negociació del Personal Funcionari, Estatutari i Laboral i que ha sigut ratificat pel Consell**

El Consell ha acordat instar el Govern d’Espanya a eliminar les clàusules restrictives sobre el nombre de places que poden ser convocades en ofertes d’ocupació pública. A més, ha aprovat un acord pel qual emplaça les Corts Generals i l’executiu central a adoptar mesures perquè les jubilacions parcial i anticipada del personal empleat públic es produïsquen en condicions d’igualtat, independentment de la seua relació jurídica i el seu règim de cotització.

Estes dos peticions es fan en compliment de l’Acord del Consell de 7 de maig de 2024, que ratifica, al seu torn, l’acord al qual va arribar la Mesa General de Negociació del Personal Funcionari, Estatutari i Laboral (MGN I), en la reunió del dia 25 d’abril de 2024, en el qual s’establixen els compromisos de govern sobre aquells assumptes i matèries que han de negociar-se al llarg de la XI legislatura de les Corts.

En este sentit, el Consell sol·licita al Govern estatal que propose en les Corts Generals l’eliminació de les clàusules restrictives quant al nombre de places susceptibles de ser convocades en l’oferta d’ocupació pública per les administracions públiques per considerar que dificulten la incorporació de personal de nou ingrés.

L’objectiu és donar cobertura als llocs que queden vacants, així com la creació de llocs nous de treball que han de ser proveïts en el mínim termini de temps possible per a garantir la prestació de servicis públics de qualitat, a més d’evitar l’increment de la taxa de temporalitat i garantir una ocupació estable.

En l’acord d’esta Mesa General de Negociació també es fixa l’objectiu d’aconseguir l’accés a la jubilació parcial per part del personal que tinga limitada esta possibilitat, i a la jubilació anticipada del personal laboral, funcionari i estatutari, i que esta jubilació es produïsca en condicions d’igualtat, siga quin siga el règim de cotització que li siga aplicable.

Atés que la possibilitat de concessió i les condicions i els requisits de la jubilació anticipada o parcial del personal empleat públic són diferents en funció de la relació jurídica o del règim de cotització d’este i que les dos qüestions són competència estatal, el Consell sol·licita a les Corts Generals i al Govern de l’Estat que valore les modificacions legislatives necessàries per a possibilitar esta igualtat entre tot el personal.

Fecha: 14/01/2025